**Margareta Niculescu** (født 4. januar 1926 i Iași, Romania, død 19. august 2018 i Charleville-Mézières i Frankrike) var en rumensk figurteaterkunstner, teaterregissør, teatersjef, pedagog, fagbokforfatter, tidsskriftsgrunnlegger og tidligere president for Union Internationale de la Marionnette (UNIMA).

Etter at det rumenske kommunistpartiet hadde styrtet Romanias kongehus, ønsket de nye makthaverne å bygge opp nye kulturinstitusjoner i landet. Niculescu hadde på denne tiden allerede fattet interesse for dukketeater som kunstform, etter å ha kommet i kontakt med et dukketeaterkompani som hadde ambisjoner om å vise forestillinger av samme høye kvalitet som en "vanlig" teaterproduksjon. Dukketeater hadde ellers ikke noen spesielt høy status i Romania, og ble ikke ansett som noen egen profesjon eller som en scenekunstform på linje med for eksempel skuespillerteater. Niculescu ble student ved Institutt for Teater og Filmkunst i București. Hun ble også kontaktet av myndighetene, som ba henne om å bidra til å bygge opp et statlig, profesjonelt dukketeater. Bare 23 år gammel ble hun i 1949 ansatt som teatersjef i det statlige dukketeateret Teatrul Tandarica. Hun forble i denne stillingen frem til 1986, og ble toneangivende i utviklingen av dukketeateret som kunstform, ikke bare i Romania, men i internasjonal målestokk.

Hun bidro også direkte til å utvikle norsk dukketeater. I 1970-åtalletrene regisserte hun blant annet *Østenfor sol og vestenfor måne* og *Peer Gynt* for Riksteatrets dukketeater, og senere var hun regissør for H.C. Andersens *Snødronninga* på Det Norske Teatret. Utover på 1980-tallet ble hun hentet tilbake som regissør for flere norske dukketeaterproduksjoner på Det Norske Teatret og Riksteateret.

Foruten å engasjere seg i UNIMAs rumenske avdeling, ble hun aktiv i ledelsen av UNIMA internasjonalt. Hun var medlem av organisasjonens Eksekutiv-komité fra 1957 til 2000, da hun ble valgt til president for UNIMAs hovedorganisasjon. Hun satt som UNIMAs øverste valgte leder frem til 2004, og ble deretter utnevnt til både ærespresident i UNIMA og leder for organisasjonens "Publication Commission".

Margareta Niculescu var opptatt av god skolering av dukketeaterfagets utøvere. Sammen med Jacques Felix etablerte hun i 1981 Institut International de la Marionnette (IIM), som hun selv ble leder for i 1985. I 1987 etablerte hun École Nationale Supérieure des Arts de la Marionnette (ESNAM; det treårige figurteaterstudiet i Charleville-Méznières). I tillegg var hun grunnleggeren av to fagtidsskrifter ("Puck" og "E pur si muove – La marionnette d'aujourd'hui"), og bidro som skribent også til en rekke andre publikasjoner.

Bibliografi (utvalg)
--------------------

* *Puppentheater der Welt; zeitgenössisches Puppenspiel in Wort und Bild*, Henschelverlag Kunst und Gesellschaft, Berlin (1965), 236 s.

Referanser
----------

1. 1 2 3 4   fichier des personnes décédées, deces.matchid.io, besøkt 20. desember 2021[Hentet fra Wikidata]
2. 1 2   Autorités BnF, BNF-ID 128802977[Hentet fra Wikidata]
3. 1 2   Store sovjetiske encyklopedi (1969–1978), avsnitt, vers eller paragraf Никулеску Маргарита, besøkt 28. september 2015[Hentet fra Wikidata]
4. 1 2 3  «DÉCÈS MARGARETA NICULESCU - Autres événements - Actualités- Accueil - IIM». *www.marionnette.com*. 2018. Arkivert fra originalen 5. september 2018. Besøkt 5. september 2018.
5. 1 2 3  Armelle Héliot (28. august 2018). «Margareta Niculescu, une vie pour les marionnettes». *Le Figaro (faksimile)*. Arkivert fra originalen 5. september 2018. Besøkt 5. september 2018 – via Institut International de la Marionnette.
6. 1 2  «Margareta Niculescu». *www.sceneweb.no* **(norsk)**. Besøkt 5. september 2018.
7. ↑  «Disparition de Margareta Niculescu – Unima - Union Internationale de la Marionnette». *Unima - Union Internationale de la Marionnette* **(fransk)**. 20. august 2018. Besøkt 5. september 2018.
8. ↑  Birgit Strøm (red.) (1974). «Dukketeater i Norden : en oversikt over utviklingen og aktiviteten i Danmark, Finland, Island og Norge». *www.nb.no* **(norsk)**. Samarbeidsutvalget for dukketeater i Norden. s. 70. Besøkt 7. september 2018. «Bibliotekar Torgeir Bie Olsen: Dukketeaterlitteratur»

|  |  |
| --- | --- |
| Oppslagsverk/autoritetsdata | Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC
 |